
Informatīvais ziņojums
[bookmark: _Hlk57195359][bookmark: _Hlk57192155]“Par neformālajā Eiropas Savienības Vispārējo lietu padomes 2024. gada 29.-30. aprīļa sanāksmē izskatāmajiem jautājumiem”
[bookmark: _Hlk112832654]2024. gada 29.-30. aprīlī Briselē notiks neformālā Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:
1. [bookmark: _Hlk136866651][bookmark: _Hlk136863024]tiesiskums ES paplašināšanās procesā;
2. ES tiesiskuma instrumenti; 
3. ES nākotne. 

1. Tiesiskums ES paplašināšanās procesā
Sanāksmē plānota ES dalībvalstu ministru un uzaicināto partneru ar Eiropas perspektīvu diskusija par izaicinājumiem, vajadzībām un labo praksi tiesiskuma reformu jomā ES paplašināšanās procesa ietvaros. 
Šobrīd ir deviņas ES kandidātvalstis - Ukraina, Moldova, Gruzija, Albānija, Melnkalne, Ziemeļmaķedonija, Serbija, Bosnija un Hercegovina un Turcija (ar Turciju pievienošanās sarunas ir iesaldētas). Eiropas perspektīva ir piešķirta arī Kosovai. 2023. gada decembrī Eiropadome pieņēma lēmumu uzsākt pievienošanās sarunas ar Ukrainu un Moldovu, piešķirt kandidātvalsts statusu Gruzijai, kā arī turpināt atbalstīt Rietumbalkānu valstu ES integrācijas procesu. 2024. gada martā Eiropadome lēma par pievienošanās sarunu sākšanu ar Bosniju un Hercegovinu.
Tiesiskums kā ES pamatvērtība ir būtisks priekšnosacījums, gatavojoties dalībai ES. No progresa tiesiskuma jomā ir atkarīgs katras valsts ES integrācijas process kopumā. To apliecina arī 2020. gadā pārskatītā pievienošanās metodika, nosakot, ka sarunas par Tiesu reformām un pamattiesībām (pievienošanās sarunu 23. sadaļa) un Tiesiskumu, brīvību un drošību (pievienošanās sarunu 24. sadaļa) tiks sāktas jau pašā pievienošanās sarunu procesa sākumā un tiks slēgtas kā pēdējās. No topošajām dalībvalstīm ES sagaida noturīgus tiesiskuma reformu rezultātus, kā arī ES sniedz šīm valstīm atbalstu reformu procesā. Joprojām ir daudz izaicinājumu, kas paplašināšanās valstīm ir jārisina, lai raitāk virzītos ceļā uz ES, tostarp jāpaātrina tiesiskuma reformu ieviešana, jāstiprina demokrātiskās institūcijas, tiesu vara, mediju neatkarība, vārda brīvība, cīņa pret korupciju un organizēto noziedzību. 2023. gada novembra Eiropas Komisijas paziņojumā par ES paplašināšanās politiku tika konstatēts, ka vairākās valstīs ir novērojami tieslietu reformas ieviešanas izaicinājumi pat gadījumos, kad ir skaidra politiskā griba virzīt reformas. Tas apstiprina ES un tās dalībvalstu atbalsta nozīmi administratīvās kapacitātes stiprināšanā partnervalstīs. 
Ņemot vērā ES paplašināšanās procesu un paplašinātas ES funkcionēšanu, ES līmenī turpinās diskusijas par iespējamu ES pielāgošanu. Šādā paplašinātā ES kā viens no vissvarīgākajiem līdz šim identificētajiem faktoriem būs ES vērtību, kas definētas Līguma par ES 2. pantā, ievērošana un aizsardzība. Līdz ar to ES vērtības un tiesiskums ir viens no pamata pīlāriem gan diskusijās par ES paplašināšanos, gan attiecībā uz ES nākotni kopumā. 
Latvijas nostāja:
Atbilstībai ES pamatvērtībām (tajā skaitā, tiesiskumam) ir jābūt par galveno priekšnoteikumu jaunu dalībvalstu uzņemšanā.
Atbalsts kandidātvalstīm pamatojas to atbilstībā ES vērtībām un acquis izpildē.  
Ir svarīgi aizsargāt ES vērtības kā topošajās, tā esošajās dalībvalstīs, stiprinot kontroles mehānismus un veicinot no tiem izrietošo lēmumu automātiskumu. Vienlaikus jāstiprina kapacitāte kontrolēt lēmumu īstenošanu un acquis ieviešanu.
[bookmark: _Hlk164260922][bookmark: _Hlk164260906]Saskaņā ar nacionālo pozīciju Nr. 1 “Par Eiropas Savienības Vispārējo lietu padomes 2024. gada 19. marta sanāksmē izskatāmajiem jautājumiem”, kas apstiprināta Ministru kabinetā 2024. gada 12. martā un Saeimas Eiropas lietu komisijā 13. martā, kā arī saskaņā ar nacionālo pozīciju Nr. 16 “Par Eiropas Savienības paplašināšanos”, kas apstiprināta Ministru kabinetā 2023. gada 5. decembrī un Saeimas Eiropas lietu komisijā 6. decembrī. 

[bookmark: _Hlk143259299]2.  ES tiesiskuma instrumenti 
[bookmark: _Hlk57195308]Norisināsies ministru diskusija par ES tiesiskuma instrumentu kopumu ar uzsvaru uz iespējamiem uzlabojumiem pastāvošajos mehānismos un to efektivitāti nākotnes ES. 
Šobrīd ES pastāv vairākas juridiski nodalītas tiesiskuma mehānisma procedūras jeb tiesiskuma instrumenti. 
Pirmkārt, par ES tiesību neievērošanu Eiropas Komisija var vērsties ES Tiesā, kura var uzsākt pārkāpuma procedūru, tajā skaitā par ES direktīvu nepilnīgu transponēšanu. Piemēram, pret Ungāriju kopš 2017. gada ir ierosinātas vairākas pārkāpuma procedūras par vārda un informācijas brīvības neievērošanu, akadēmiskās brīvības ierobežošanu, par ES patvēruma likumdošanas nekorektu piemērošanu un LGBTIQ tiesību neievērošanu.  
Otrkārt, var tikt ierosināta Līguma par ES 7. panta procedūra par ES vērtību sistēmiskiem pārkāpumiem. Šāda procedūra ir ierosināta pret Ungāriju[footnoteRef:2]. Tāpat pret Poliju ir ierosināta  7. panta procedūra saistībā ar Polijas pieņemtajiem tiesību aktiem par tiesu varu, vienlaikus  2024. gadā Polija ir iesniegusi Eiropas Komisijai tiesību aktu paketi tieslietu sistēmas reformai, lai sekmētu 7. panta procedūras izbeigšanu.  [2:  Sistēmiskie draudi ES vērtībām Ungārijā pastāv: attiecībā uz konstitucionālās un vēlēšanu sistēmas darbību, tiesu un citu iestāžu neatkarību, tiesnešu tiesībām, korupciju un interešu konfliktiem, privātuma un datu aizsardzību, vārda brīvību, akadēmisko brīvību, reliģijas brīvību, biedrošanās brīvību, tiesībām uz vienlīdzīgu attieksmi, minoritāšu, tostarp romu un ebreju, tiesībām un aizsardzību pret naidīgiem paziņojumiem, kas vērsti pret šādām minoritātēm, uz migrantu, patvēruma meklētāju un bēgļu pamattiesībām un ekonomiskajām un sociālajām tiesībām.] 

Treškārt, ES tiesiskuma dialogs, kas pamatojas uz Eiropas Komisijas ikgadējo ziņojumu par tiesiskuma situāciju ES dalībvalstīs, vērtē dalībvalstu tiesu sistēmu efektivitāti, korupcijas apkarošanas regulējumu, plašsaziņas līdzekļu plurālismu un brīvību un citus ar institucionālā līdzsvara nodrošināšanu saistītus jautājumus. 2024. gada ziņojumā tiks iekļautas arī dažas ES kandidātvalstis.
Ceturtkārt, ES budžets tiek aizsargāts pret tiesiskuma principu pārkāpumiem gan ar īpašas ES regulas (2020/2092) palīdzību par vispārēju nosacītības režīmu ES budžetam, gan izmantojot citās ES finanšu regulās iekļautos pantus, kas ietver atsauci uz tiesiskuma nodrošināšanu. 
Latvijas nostāja:
Ir svarīgi aizsargāt ES vērtības kā topošajās, tā esošajās dalībvalstīs, stiprinot kontroles mehānismus un veicinot no tiem izrietošo lēmumu automātiskumu. Vienlaikus jāstiprina kapacitāte kontrolēt lēmumu īstenošanu un acquis ieviešanu. 
Ilgtermiņā varētu tikt izvērtēti arī tādi mehānismi, kas ļauj izslēgt dalībvalsti no ES par ilgstošu pamatvērtību pārkāpšanu.  
Saskaņā ar nacionālo pozīciju Nr. 1 “Par Eiropas Savienības Vispārējo lietu padomes 2024. gada 19. marta sanāksmē izskatāmajiem jautājumiem”, kas apstiprināta Ministru kabinetā 2024. gada 12. martā un Saeimas Eiropas lietu komisijā 13. martā.

3. ES nākotne
Plānota ministru viedokļu apmaiņa par ES pielāgošanos, turpinot līdzšinējās diskusijas VLP un Eiropadomē.  
Ņemot vērā 2023. gada decembra Eiropadomes lēmumu uzsākt iestāšanās sarunas ar Ukrainu un Moldovu, lēmumu piešķirt kandidātvalsts statusu Gruzijai, kā arī sarunu turpināšanos ar Rietumbalkānu valstīm, ES līmenī norisinās diskusijas par ES pielāgošanas procesu, lai nodrošinātu tās absorbcijas kapacitāti. Šobrīd dalībvalstu nostājās iezīmējas vēlme sākumā diskutēt par politiku pielāgošanas un budžeta jautājumiem, kam sekotu diskusijas par institucionālajiem jautājumiem.  Dalībvalstis ir vienojušās izstrādāt procedurālu pielāgošanas ceļa karti līdz 2024. gada jūnijam, definējot darāmo jautājumu loku, bet nenosakot gala termiņus, līdz kādiem jānoslēdz darbs pie ES pielāgošanas. 
2024. gada 20. martā Eiropas Komisija nāca klajā ar komunikāciju par pirmspaplašināšanās reformām un politiku pārskatu, kas aizsāks darbu pie politiku padziļinātas izvērtēšanas, kas norisināsies 2025. gada sākumā.
Latvijas nostāja:
ES pielāgošanās un ES paplašināšanās procesiem ir jābūt paralēliem, bez kavēšanās un bez sasaistītiem nosacījumiem. 
ES gatavība uzņemt jaunas dalībvalstis un kandidātvalstu gatavība iestāties ES ir jāsasniedz nākamā Eiropas Parlamenta sasaukuma laikā. 
Esošo ES Līgumu potenciāls nav izsmelts un maksimāli jāstrādā to ietvaros, saglabājot esošo varas līdzsvaru ES. 
Saskaņā ar nacionālo pozīciju Nr. 1 “Par Eiropas Savienības Vispārējo lietu padomes 2024. gada 19. marta sanāksmē izskatāmajiem jautājumiem”, kas apstiprināta Ministru kabinetā 2024. gada 12. martā un Saeimas Eiropas lietu komisijā 13. martā.

